Simon Kollerup (S), 2012-05-10:
Danmark har fået en ny regering – det overrasker ikke de fleste – men det er en regering, der lægger vægt på dialog og frihedsgrader til kommunerne.
Vi ønsker at være med til at udvikle den offentlige service og velfærd til gavn for borgerne, og vi mener, at det skal ske i et samarbejde med kommunerne frem for at gøre det med detailregulering og tvang.
Med det her lovforslag ønsker regeringen at etablere de overordnede retlige rammer for frikommuneforsøg, ligesom frikommunerne får særlige muligheder for at udføre forsøg inden for en række områder med det formål at sikre, at man punkt 1 forbedrer kvaliteten af den kommunale service over for borgerne, punkt 2 øger det lokale selvstyre, punkt 3 understøtter en bedre ressourceudnyttelse i kommunerne og punkt 4 øger effektiviteten af den kommunale opgaveløsning.
Frikommuneforsøget skal jo bl.a. ses i lyset af den her regerings ønske om at samarbejde med kommuner og regioner om at iværksætte en reform af den offentlige sektor.
Vi ønsker nemlig at skabe rum for større fagligt ansvar og give plads til nogle mere moderne ledelsesformer og øget nytænkning, som kan bidrage til at forbedre kvaliteten af de offentlige ydelser og frigøre ressourcer til bedre service for borgerne.
Frikommunerne kan så med de her særlige forsøgsmuligheder – som der foreslås med det her lovforslag – bidrage aktivt til reformerne af den offentlige sektor, og jeg giver Venstres ordfører helt ret i, at der kan være ting i det her, som vi måske er uenige om, men samtidig synes jeg også, at det klæder et enigt Folketing at give mulighederne – når kommunerne ønsker det – for inden for rammerne af frikommuneforsøg at prøve tingene af og udvikle den offentlige sektor i fællesskab med staten.
Frikommunerne får jo mulighed for at gå nye veje i opgaveløsningen, tænke nyt, og dermed være med til at bane vejen for et opgør med unødigt bureaukrati, sikre et stærkere kommunalt selvstyre og dermed jo altså i sidste ende bedre service for borgerne.
Lovforslaget lægger derudover op til, at ministerier og frikommuner skal indgå et samarbejde om seks udvalgte temaer, der kan bidrage til udviklingen af nye, ambitiøse og innovative løsninger på centrale kommunale serviceområder.
Det vil sige, at det er områder med stor betydning for den enkelte borger, og noget, der rent faktisk betyder noget i hverdagen.
Det drejer sig om nytænkning af den aktive beskæftigelsesindsats, en mere sammenhængende og effektiv sundheds- og forebyggelsesindsats både for patienterne og for os, der bliver det på et tidspunkt, nye løsninger i folkeskolen og kommunerne, vækstdagsordenen, der skal skabe flere arbejdspladser, og digitalisering, der skal frigive penge til investeringer i velfærd, og en øget inddragelse af civilsamfundet, så vi alle sammen løfter i flok i de her år.
Frikommunernes særlige adgang til at iværksætte forsøg gør selvfølgelig også, at de oplysninger om forsøg, som iværksættes, skal være let tilgængelige for bl.a. borgere og myndigheder, ligesom det skal sikres, at de enkelte forsøg bliver fulgt op med en god og systematisk evaluering.
Det mener jeg er helt centralt i det her.
Jeg ser også muligheden for, at det institut, vi behandlede tidligere på dagen, altså det nye analyse- og forskningsinstitut, skal have en stærk forankring i det her arbejde.
Dermed sikrer vi et solidt beslutningsgrundlag, når vi efter frikommuneforsøget skal tage stilling til, om erfaringer og resultater for frikommunerne er så gode, at vi bør udbrede dem, så de kommer flere kommuner til gavn og flere borgere til gode.
Derfor kan Socialdemokraterne støtte det her forslag.